**ПРОЦЕДУРА ЗА РЕЗЕРВАЦИЈУ**

**АВИО И ДРУГИХ ПУТНИХ КАРАТА И ХОТЕЛСКОГ СМЕШТАЈА**

Уговор о пружању услуге посредовања при куповини авио и других путних карата и резервацији и плаћању хотелског смештаја, број 953/1-10 од 21.06.2016. године, закључен је са **Друштвом са ограниченом одговорношћу FLY FLY TRAVEL, Београд, улица Кнез Михајлова број 30,** на период од годину дана од дана закључења.

Да би се реализовала конкретна услуга потребно је:

1) Попунити образац ЗАХТЕВ ЗА РЕЗЕРВАЦИЈУ АВИО И ДРУГИХ ПУТНИХ КАРАТА И ХОТЕЛСКОГ СМЕШТАЈА (образац ЗАХТЕВА се налази у прилогу) и обезбедити потписе од стране у захтеву наведених одговорних лица, чиме се потврђује да је набавка планирана и да постоје средства;

2) Скениран Захтев за резервацију послати агенцији FLY FLY TRAVEL, на адресу Београд, Кнез Михајлова број 30 или електронском поштом на e-mail адресу: lista.corporate@flyflytravel.com;

3) Копију Захтева за резервацију доставити Архиви Факултета.

Комуникацију у вези са појединачном услугом врши директно запослени –Корисник услуге са агенцијом FLY FLY TRAVEL.

Агенција FLY FLY TRAVEL, на основу Захтева за резервацију и извршеног избора доставља запосленом – Кориснику услуге тражену карту или резервацију хотелског смештаја.

 Контакт телефон FLY FLY TRAVEL- а: за хотеле *011/6356-012,* за авио карте *011/785-89-74*

**Напомена:** У прилогу се налазе важне одредбе из Уговора.

**Oдредбе из Уговора**

**ОБАВЕЗЕ ДОБАВЉАЧА**

**Члан 4.**

Добављач је дужан да у име и за рачун Наручиоца пружа услуге и то:

- резервацију авио карата у економској класи за све дестинације света;

- резервацију авио карата у економској класи у земљи;

- резервацију осталих путних карата (аутобуских, возних, бродских) за међуградски превоз у иностранству;

- резервацију осталих путних карата (аутобуских, возних, бродских) за међуградски превоз у земљи; - резервацију хотелског смештаја у хотелима до највише 4\*;

- резервације хотелског смештаја и/или превоза у вези са присуствовањем на семинарима, стручним скуповима, обукама, стучним усавршавањима ван седишта наручиоца, али тако да цене смештаја/превоза не могу бити веће од цена које нуде организатори семинара, стручних скупова, обука и стручног усавршавања тј. туристичке агенције са којима организатори сарађују;

- даје информације о реду летења/реду вожње и ценама путних карата и хотелског смештаја;

- сачини понуду најниже расположиве цене у време вршења резервације;

- сачини понуду економски најповољнијег решења за организацију путовања, као и најбоље везе са најбржом следећом конекцијом;

- осим на основу изричитог захтева Наручиоца, Добављачне може понудити услуге тзв. Low cost компанија (које своје карте продају преко интернета, које морају да се набављају месецима унапред, не гарантују тачно полетање и слетање, посебно наплаћују пртљаг…);

- даје информације о условима отказа (трошковима) које је прописао крајњи извршилац услуге, односно компанија превозника или хотел, а наручилац задржава право да откаже резервацију путних карата и хотелског смештаја у скалду са условима крајњег извршиоца услуге;

- у случају потребе да се унапред резервише смештаја у хотелу, преузима обавезе око организације смештаја и плаћања, а након тога испостављање рачуна Наручиоцу.

**Члан 5.**

Добављач је дужан да обезбеди доступност за пријем захтева Наручиоца 168 сати у недељи, 365 дана у години.

Наручилац је дужан да захтев доставља у писаном облику (путем поште, е-mail-oм, телефаксом).

**Члан 6.**

Добављач је дужан да за сваки конкретан писани захтев Наручиоца достави више опција за хотелски смештај (у хотелима до највише 4\*), односно више опција за авионске летове (у оквиру економске класе) за тражену дестинацију/други превоз за тражену дестинацију, од више различитих авио-превозника/других превозника.

Уколико Добављач за сваки захтев не достави више опција неопходно је да достави образложење у писаном облику.

Добављач нема право на провизију за услугу издавања осталих путних карата (аутобуских, возних, бродских) која се врши уз набавку смештаја у хотелима.

Наручилац може да тражи од Добављача издавање јединствене авио карте (карта код које авио превозник гарантује превоз путника до места одредишта и натраг) у случају путовања са преседањем.

Добављач је дужан да у случају из става 4. овога члана предложи Наручиоцу најекономичније решење за издавање јединствене авио карте.

Наручилац задржава право да откаже резервацију путних карата и хотелског смештаја у складу са условима крајњег извршиоца услуге.

**Члан 7.**

Добављач се обавезује да ће извршити предметну услугу, у траженим количинама у року од 20 минута, часа од пријема конкретног писменог захтева Наручиоца (путем поште, електронске поште, телефаксом).

Квалитативно квантитативна примопредаја се врши непосредно, на адреси Наручиоца: Филозофски факултет, Београд, Чика Љубина 18-20, о чему се сачињава Записник о примопредаји или електронским путем на е-mail адресу коју ће накнадно одредити Наручилац, од стране именованог представника Добављача, коме ће именовани представник Наручиоца писаним путем на е-mail адресу: lista.corporate@flyflytravel.com, потврдити (записнички констатовати) да су предметне услуге извршене у складу са Уговором.

**ПРАВО НАРУЧИОЦА ДА ВРШИ ПРОВЕРУ ЦЕНА**

**Члан 8.**

Наручилац за све време трајања овог уговора задржава право да врши проверу цена коштања путних карата и смештаја за тражене дестинације путовања код других агенција.

Уколико приликом провере цена уочи да постоје већа одступања цена путних карата и смештаја које предлаже Добављач од цена путних карата и смештаја које нуде друге агенције, Наручилац може захтевати од Добављача да му обезбеди повољнију понуду коју је сам пронашао.

**РЕКЛАМАЦИЈА**

**Члан 9.**

У случају недостатака у пруженим услугама Добављач ће одмах поступити по евентуалним примедбама и отклонити недостатке.

Наручилац задржава право да једнострано раскине Уговор уколико Добављач касни са извршењем услуга или не поступа на начин предвиђен чланом 4. Уговора.